আউনীআটী সত্ৰ অসমৰ শংকৰী সংস্কৃতিৰ প্ৰাণকেন্দ্ৰ। নিয়মীয়া ধৰ্মীয় কাম-কাজৰ উপৰিও উল্লেখযোগ্য দিন যেনে পাল নাম, ৰাস লীলা, জন্মাষ্টমী, ফাকুৱা, ব'হাগ বিহু, কাতি বিহু আদিত শ্ৰীকৃষ্ণৰ প্ৰতি ভক্তিভাৱেৰে বিশেষ অনুষ্ঠান আয়োজন কৰা হয়। 

আউনীআটী সত্ৰৰ সত্ৰীয়া পৰিবেশনাসমূহৰ ভিতৰত বিভিন্ন নাম-প্ৰসংগ, নৃত্য আৰু পৌৰাণিক ভাৰতীয় কাব্য পুৰাণ, বেদ, ৰামায়ণ, মহাভাৰত আদিৰ আধাৰত কৰা ভাওনা অন্যতম। সত্ৰত পৰিবেশিত মূখ্য নৃত্য শৈলীসমূহ হৈছে- "নটুৱা", "অপ্সৰা", "সূত্ৰধাৰ", "ওজাপালি", "চালি", "কৃষ্ণ-গোপী নৃত্য", "মাটি আখৰা" আৰু "গায়ন-বায়ন"। সত্ৰীয়া সীতসমূহৰ ভিতৰত "গায়ন গীত", "ওজাপালি গীত", "জন্মাষ্টমী গীত", "ৰাস গীত", "গোপাল বৈৰাগ্য গীত", "ৰজাঘৰীয়া গীত", "গুৰু বন্দনা", "দেৱ বন্দনা" আৰু "নাটৰমাজৰ গীত" অন্যতম। নামসমূহ হ'ল- "হিয়া নাম", "দিহা নাম", "বৈৰাগী নাম", "বৰনাম"," নাম মঙ্গল", "ঘোষা মঙ্গল", "ৰাস মঙ্গল" আদি। আউনীআটী সত্ৰৰ উছৱৰ ভিতৰত অসমীয়া কাৰ্তিক মাহৰ ২৫ তাৰিখৰ পৰা ২৯ তাৰিখলৈকে অনুষ্ঠিত হোৱা "পাল নাম" উল্লেখযোগ্য। আধ্যাত্মিক নিৰ্দেশাৱলী ""শৰণ"", ""ভজন"" আৰু ""মালামন্ত্ৰদান"" সত্ৰাধিকাৰ বা তেওঁৰ মুখ্য শিষ্যসমূহে অনুষ্ঠিত কৰে।

সত্ৰই নতুন দিল্লীত ভাৰতৰ গণতন্ত্ৰ দিৱস, ৰাষ্ট্ৰপতি ভৱনৰ বিশেষ কাৰ্যসূচী, যোধপুৰ, দিল্লী. তামিলনাডু আদিত অনুষ্ঠিত হোৱা ৰাষ্ট্ৰীয় সাংস্কৃতিক মহোত্‌সৱত সত্ৰীয়া সংস্কৃতিৰ প্ৰদৰ্শন কৰিছে। শেহতীয়াকৈ আউনীআটী সত্ৰই মাজুলীৰ জেংৰাইমুখত এটা "মিচিং সাংস্কৃতিক কেন্দ্ৰ" মুকলি কৰাৰ সিদ্ধান্ত গ্ৰহণ কৰিছে।

সত্ৰখনৰ ভিতৰচৰা
ইতিহাস
আউনীআটী সত্ৰৰ শাখা
সত্ৰৰ কাম-কাজ